
הַשְּׁמוּעָה שֶׁהִגִּיעָה לְאָזְנוֹ שֶׁל הַבַּעַל-שֵׁם-טוֹב עוֹרְרָה אֶת הִתְעַנְיְנוּתוֹ. סִפְּרוּ לוֹ כִּי בִּכְפָר אֶחָד חַי יְהוּדִי שֶׁעַל-אַף קְשָׁיָיו הָרַבִּים אֵינוֹ שָׁרוּי לְעוֹלָם בְּצַעַר וּבִדְאָגָה, אֶלָּא תָּמִיד הוּא מָלֵא שִׂמְחָה וּבִטָּחוֹן בַּה'.
הֶחְלִיט הַבַּעַל-שֵׁם-טוֹב לְהִוָּכַח בַּדְּבָרִים בְּמוֹ-עֵינָיו. נָסַע לְאוֹתוֹ כְּפָר וּבִקֵּשׁ לְהִתְאָרֵחַ בְּבֵית הַיְּהוּדִי לִזְמַן-מָה. הַיְּהוּדִי קִבֵּל אֶת הַבַּעַל-שֵׁם-טוֹב בְּסֵבֶר פָּנִים יָפוֹת, אַף שֶׁלֹּא הִכִּירוֹ.
עָקַב הַבַּעַל-שֵׁם-טוֹב אַחַר מְאָרְחוֹ וְרָאָה כִּי כָּל הֲלִיכוֹתָיו בְּנַחַת וּבְשִׂמְחָה, כְּפִי שֶׁשָּׁמַע. הֵחֵל לְגַלְגֵּל עִמּוֹ בְּשִׂיחָה: "מִמִּי אַתָּה חוֹכֵר אֶת אֲחֻזָּתְךָ וּבְכַמָּה?", שָׁאַל.
"מִפָּרִיץ פְּלוֹנִי", הֵשִׁיב הַיְּהוּדִי, "וּבִשְׁלֹשֶׁת-אֲלָפִים רוּבָּל".
"וּמָתַי הוּא מוֹעֵד הַתַּשְׁלוּם שֶׁל דְּמֵי הַחֲכִירָה?", הִתְעַנְיֵן הַבַּעַל-שֵׁם-טוֹב.
"בְּעוֹד כַּמָּה יָמִים", עָנָה הַמְּאָרֵחַ.
"הַאִם כְּבָר שִׁלַּמְתָּ מִקְצָת הַסְּכוּם אוֹ אוּלַי מוּכָן בְּיָדְךָ הַכֶּסֶף?", חָקַר הַבַּעַל-שֵׁם-טוֹב. "לֹא וָלֹא", הֵשִׁיב הַיְּהוּדִי, שַׁלְוָה נְסוּכָה עַל פָּנָיו. "אֵינֶנִּי נוֹהֵג לְשַׁלֵּם אֶת דְּמֵי הַחֲכִירָה מֵרֹאשׁ וְגַם אֵין לִי פְּרוּטָה בְּכִיסִי".
"מָה תַּעֲשֶׂה אֵפוֹא?", הוֹסִיף הַבַּעַל-שֵׁם-טוֹב לִשְׁאֹל.
נָשָׂא הַיְּהוּדִי אֶת עֵינָיו כְּלַפֵּי מַעְלָה וְאָמַר: "הֲיַד ה' תִּקְצָר? בּוֹטֵחַ אֲנִי בְּמִי שֶׁסִּפֵּק לִי פַּרְנָסָה עַד עַתָּה. לוֹ הַכֶּסֶף וְלוֹ הַזָּהָב!".
הִתְפַּעֵל הַבַּעַל-שֵׁם-טוֹב מִגֹּדֶל בִּטְחוֹנוֹ שֶׁל הַיְּהוּדִי בַּה' וְהֶחְלִיט לְהִשָּׁאֵר בְּבֵיתוֹ עַד יוֹם הַתַּשְׁלוּם, כְּדֵי לִרְאוֹת אֵיךְ יִפֹּל דָּבָר.
חָלְפוּ יָמִים אֲחָדִים וְהִנֵּה נִשְׁמְעוּ דְּפִיקוֹת עַזּוֹת עַל דֶּלֶת הַבַּיִת. מְשָׁרְתוֹ שֶׁל בַּעַל הָאֲחֻזָּה הִתְפָּרֵץ פְּנִימָה. "בָּאתִי לְקַבֵּל אֶת שְׁלֹשֶׁת אַלְפֵי הָרוּבָּלִים. הָאָדוֹן לֹא יִסְבֹּל שׁוּם פִּגּוּר בַּתַּשְׁלוּם!", קָרָא הַמְּשָׁרֵת בְּקוֹל רָם.
נִגַּשׁ אֵלָיו הַיְּהוּדִי וּבְטוֹן שָׁקֵט אַךְ תַּקִּיף אָמַר: "נוֹתְרוּ עוֹד יוֹמַיִם עַד מוֹעֵד הַתַּשְׁלוּם. עַד אָז אֵינֶנִּי רוֹצֶה לִרְאוֹתְךָ כָּאן". הוּא אָחַז בִּזְרוֹעוֹ שֶׁל הַמְּשָׁרֵת וְהִצְבִּיעַ לְעֵבֶר הַדֶּלֶת.
חָלְפוּ יוֹמַיִם. אַךְ הִפְצִיעַ הַשַּׁחַר וּמְשָׁרֵת הָאָדוֹן הִתְפָּרֵץ שׁוּב אֶל הַבַּיִת. "פְּרַע אֶת חוֹבְךָ, וָלֹא – תִּצְטָרֵךְ לְפַנּוֹת אֶת הָאֲחֻזָּה!". הִבִּיט בּוֹ הַיְּהוּדִי וְקָרָא: "מָה הִתְפָּרַצְתָּ לְבֵיתִי עִם שַׁחַר?! עוֹד הַיּוֹם גָּדוֹל וּלְעֵת עֶרֶב אֶפְרַע אֶת חוֹבִי".
הִשְׁתּוֹמֵם הַבַּעַל-שֵׁם-טוֹב. "מִנַּיִן יִפְּלוּ לְיָדְךָ שְׁלֹשֶׁת-אֲלָפִים רוּבָּל?!", שָׁאַל אֶת מְאָרְחוֹ. "אוּלַי כְּדַאי שֶׁתִּגַּשׁ לִידִידֶיךָ וּתְגַיֵּס מֵהֶם הַלְוָאָה עַל הַסְּכוּם?".
"תְּמֵהַנִי עָלֶיךָ", עָנָה הַיְּהוּדִי. "הֲלוֹא נִרְאֶה אַתָּה תַּלְמִיד-חָכָם. וַדַּאי מַכִּיר אַתָּה אֶת הַפָּסוּק 'אַל תִּבְטְחוּ בִּנְדִיבִים, בְּבֶן-אָדָם שֶׁאֵין לוֹ תְשׁוּעָה'. וּכְנֶגֶד זֹאת, 'תְּשׁוּעַת ה' כְּהֶרֶף עַיִן!'".
הוֹסִיף הַחוֹכֵר לַעֲסֹק בְּשַׁלְוָה גְּמוּרָה בִּמְלַאכְתוֹ, בְּעוֹד הַבַּעַל-שֵׁם-טוֹב מַבִּיט בּוֹ בְּהִתְפַּעֲלוּת. פִּתְאוֹם  הוֹפִיעוּ בְּפֶתַח הָאֲחֻזָּה שְׁלֹשָׁה סוֹחֲרִים, וּבְפִיהֶם בַּקָּשָׁה אֶל הַחוֹכֵר: "בִּרְצוֹנֵנוּ לִקְנוֹת מִיְּדֵי בַּעַל הָאֲחֻזָּה כַּמּוּת רַבָּה שֶׁל חִטָּה, שְׂעוֹרָה וְשִׁבֹּלֶת-שׁוּעָל. מִכֵּיוָן שֶׁאֵין הוּא מַכִּיר אוֹתָנוּ, סָפֵק אִם יַסְכִּים לִמְכֹּר לָנוּ. רָצִינוּ לְבַקֶּשְׁךָ לְתַוֵּךְ בֵּינֵינוּ וּבֵין בַּעַל הָאֲחֻזָּה, וּבִתְמוּרָה מֻבְטָח לְךָ שְׂכַר-טִרְחָה הָגוּן".
הִסְכִּים הַיְּהוּדִי לַהַצָּעָה, וְאַף הֶעֱנִיק לַסּוֹחֲרִים כַּמָּה עֵצוֹת טוֹבוֹת, בְּהַכִּירוֹ מִקָּרוֹב אֶת בַּעַל הָאֲחֻזָּה. כִּשְׂכַר תִּוּוּךְ דָּרַשׁ לֹא פָּחוֹת וְלֹא יוֹתֵר – שְׁלֹשֶׁת-אֲלָפִים רוּבָּל.
הֶלֶם אָחַז בַּסּוֹחֲרִים לְמִשְׁמַע הַסְּכוּם. "תָּפַסְתָּ מְרֻבֶּה לֹא תָּפַסְתָּ", אָמְרוּ לוֹ. הֵם הִצִּיעוּ לוֹ חֲמֵשׁ-מֵאוֹת רוּבָּלִים.
הַחוֹכֵר דָּחָה אֶת הַצָּעָתָם בְּנִימוּס. הֵם הֶעֱלוּ אֶת הַסְּכוּם עוֹד וָעוֹד וּכְבָר הִגִּיעוּ לְאֶלֶף רוּבָּל, אַךְ הַחוֹכֵר לֹא הִסְכִּים. "גַּם אִם הֱיִיתֶם מַצִּיעִים לִי שְׁלֹשֶׁת-אֲלָפִים רוּבָּלִים חָסֵר רוּבָּל אֶחָד, לֹא הָיִיתִי מְקַבֵּל אֶת הַהַצָּעָה", אָמַר. דְּרִישָׁתוֹ נִרְאֲתָה לַסּוֹחֲרִים מֻפְרֶזֶת, וְהֵם עָזְבוּ אֶת בֵּיתוֹ בְּמַפַּח-נֶפֶשׁ. הִשְׁתּוֹמְמוּתוֹ שֶׁל הַבַּעַל-שֵׁם-טוֹב הִתְעַצְּמָה נֹכַח שַׁלְוָתוֹ שֶׁל הַיְּהוּדִי, שֶׁהִתְנַהֵג כְּאִלּוּ יֵשׁ לוֹ כָּל הַזְּמַן שֶׁבָּעוֹלָם. הַשָּׁעוֹת נָקְפוּ וְהַחַמָּה עָמְדָה לִשְׁקֹעַ. 
רֶגַע לִפְנֵי רֶדֶת הַיּוֹם הוֹפִיעַ בְּפֶתַח הָאֲחֻזָּה מְשָׁרְתוֹ שֶׁל הָאָדוֹן. הַפַּעַם הָיָה קְצַר-רוּחַ וְתוֹבְעָנִי אַף יוֹתֵר מִבִּשְׁנֵי בִּקּוּרָיו הַקּוֹדְמִים. "תֵּן אֶת הַכֶּסֶף", אָמַר, "וָלֹא, עֲזֹב אֶת הַבַּיִת מִיָּד". הַבַּעַל-שֵׁם-טוֹב עָקַב כָּל הָעֵת אַחַר מְאָרְחוֹ, שֶׁגַּם בְּרֶגַע זֶה לֹא אִבֵּד אֶת קֹר-רוּחוֹ.
"הַמְתֵּן כָּאן וְאָבִיא לְךָ אֶת הַכֶּסֶף", אָמַר וְיָצָא מִן הַבַּיִת. יָצָא גַּם הַבַּעַל-שֵׁם-טוֹב אַחֲרָיו. הָלַךְ הָאִישׁ בַּשָּׂדֶה וְהַבַּעַל-שֵׁם-טוֹב בְּעִקְּבוֹתָיו. כַּעֲבֹר דַּקָּה הוֹפִיעוּ בִּדְהָרָה שְׁלֹשֶׁת הַסּוֹחֲרִים. "מַסְכִּימִים! מַסְכִּימִים!", קָרְאוּ פֶּה-אֶחָד. "בָּדַקְנוּ וּמָצָאנוּ כִּי גַּם אִם נְשַׁלֵּם לְךָ אֶת דְּמֵי הַתִּוּוּךְ הַגְּבוֹהִים שֶׁדָּרַשְׁתָּ, עֲדַיִן נַרְוִיחַ מִן הָעִסְקָה יוֹתֵר מִכְּפִי שֶׁנַּרְוִיחַ אִם נִקְנֶה אֶת הַסְּחוֹרָה בְּמָקוֹם אַחֵר".
הוֹבִיל הַחוֹכֵר אֶת שְׁלֹשֶׁת הַסּוֹחֲרִים אֶל בַּעַל הָאֲחֻזָּה, תִּוֵּךְ בֵּינֵיהֶם בָּעִסְקָה הַגְּדוֹלָה, קִבֵּל בִּתְמוּרָה שְׁלֹשֶׁת-אֲלָפִים רוּבָּלִים וְכִסָּה מִיָּד אֶת חוֹבוֹ. חָזַר הַיְּהוּדִי לְבֵיתוֹ שָׂמֵחַ וְטוֹב-לֵב.
שָׂמַח גַּם הַבַּעַל-שֵׁם-טוֹב שִׂמְחָה גְּדוֹלָה וְאָמַר: "זוֹ עִסְקָה שֶׁהַכֹּל יָצְאוּ מִמֶּנָּה נִשְׂכָּרִים – הַחוֹכֵר, הַסּוֹחֲרִים וּבַעַל הָאֲחֻזָּה. וְגַם אֲנִי הִרְוַחְתִּי הַרְבֵּה – לָמַדְתִּי שִׁעוּר מְאַלֵּף בְּמִדַּת הַבִּטָּחוֹן".

